KOMISIJAS ZIŅOJUMS EIROPAS PARLAMENTAM UN PADOMEI par ELGF izdevumiem Agrīnās brīdināšanas sistēma Nr. 9-10/2014 /* COM/2014/0671 final */





SATURS 1........... Ievads........................................................................................................................... 3 2........... ELGF piešķirtie ieņēmumi............................................................................................ 3 3........... Piezīmes par ELGF 2014. gada budžeta provizorisko izpildi....................................... 4 4........... ELGF piešķirto ieņēmumu izpilde................................................................................ 6 5........... Secinājumi..................................................................................................................... 6 1. pielikums || Provizorisks ELGF apropriāciju izlietojums līdz 31.08.2014. 1. Ievads Budžeta faktiskā izpilde attiecībā uz Eiropas Lauksaimniecības garantiju fondu (ELGF) laika posmā no 2013. gada 16. oktobra līdz 2014. gada 31. augustam salīdzinājumā ar izdevumu profilu, kuru raksturo rādītājs, kas noteikts atbilstīgi Padomes Regulas (EK) Nr. 1306/2013 par kopējās lauksaimniecības politikas finansēšanu, pārvaldību un uzraudzību[1] 28. pantā paredzētajiem noteikumiem, apkopota 1. pielikumā. 2. ELGF piešķirtie ieņēmumi Pamatojoties uz Regulas (ES) Nr. 1306/2013 43. panta noteikumiem, ieņēmumus, kas gūti no grāmatojumu noskaidrošanas un atbilstības pārbaužu lēmumos noteiktām finanšu korekcijām, no pārkāpumiem un no piena nodevas, pieskaita ieņēmumiem ELGF izdevumu finansēšanai. Saskaņā ar šiem noteikumiem piešķirtos ieņēmumus var izmantot, lai finansētu visus ELGF izdevumus. Ja daļu no šiem ieņēmumiem budžeta gada laikā neizmanto, šo daļu automātiski pārnes uz nākamo budžeta gadu[2]. ELGF 2014. gada budžetā ietilpst gan Komisijas jaunākās aplēses par apropriācijām, kas vajadzīgas, lai finansētu tirgus pasākumiem un tiešajiem atbalstiem paredzētos izdevumus, gan aplēses par piešķirtajiem ieņēmumiem, kurus paredzēts iekasēt attiecīgā budžeta gada laikā, kā arī piešķirto ieņēmumu pārnestais atlikums, kas pieejams no iepriekšējā budžeta gada. Priekšlikumā par ELGF 2014. gada budžeta apropriācijām Komisija ņēma vērā paredzamos kopējos piešķirtos ieņēmumus un 2014. gada budžetam pieprasīja apropriācijas tādā apmērā, kāds aprēķināts, no aplēstajām vajadzībām atņemot aplēstos piešķirtos ieņēmumus. Budžeta lēmējinstitūcija pieņēma ELGF budžetu, ņemot vērā paredzamos piešķirtos ieņēmumus. ELGF 2014. gada budžeta sagatavošanas laikā Komisija pieejamo piešķirto ieņēmumu kopsummu aplēsa EUR 1464 miljonu apmērā. Konkrēti: – piešķirto ieņēmumu apjoms, ko paredzēts gūt 2014. budžeta gadā, tika aplēsts EUR 849 miljonu apmērā. Paredzamie ieņēmumi no atbilstības pārbaužu korekcijām un pārkāpumiem tika aplēsti attiecīgi EUR 638 miljonu un EUR 165 miljonu apmērā. Ieņēmumi no piena nodevas tika aplēsti EUR 46 miljonu apmērā; – piešķirto ieņēmumu apjomu, ko paredzēts pārnest no 2013. budžeta gada uz 2014. budžeta gadu, aplēsa EUR 615 miljonu apmērā. Komisija 2014. gada budžetā šos sākotnēji aplēstos ieņēmumus EUR 1464 miljonu apmērā piešķīra divām shēmām. Konkrēti: – EUR 464 miljonus piešķīra darbības fondiem, kas paredzēti ražotāju organizācijām augļu un dārzeņu nozarē, un – EUR 1000 miljonus — vienotā maksājuma shēmai. Saskaņā ar Komisijas priekšlikumu budžeta lēmējinstitūcija nobalsoja par apropriācijām šīm divām shēmām attiecīgi EUR 285 miljonu un EUR 30 083 miljonu apmērā. Nobalsoto apropriāciju summa un iepriekš minētie piešķirtie ieņēmumi atbilst aplēstajai pieejamo apropriāciju kopsummai, no kuras EUR 749 miljoni pieprasīti darbības fondiem, kuri paredzēti ražotāju organizācijām augļu un dārzeņu nozarē, bet EUR 31 083 miljoni — vienotā maksājuma shēmai. Šā dokumenta 1. pielikumā, kurā apkopota 2014. gada budžeta provizoriskā izpilde laikposmā līdz 2014. gada 31. augustam, budžeta apropriācijas, kas pantu līmenī norādītas augļu un dārzeņu nozarei un atsaistītajiem tiešajiem atbalstiem, ir iepriekš minētajām divām shēmām nobalsotās apropriācijas, kuru apjoms ir attiecīgi EUR 676,7 miljoni un EUR 38 252 miljoni, un tajās nav ņemti vērā iepriekš minētie piešķirtie ieņēmumi. Pieskaitot šīm nozarēm piešķirtos ieņēmumus, 2014. gada budžetā paredzēto apropriāciju kopsumma augļu un dārzeņu nozarei ir EUR 1140,7 miljoni, bet atsaistītajiem tiešajiem atbalstiem — EUR 39 252 miljoni. 3. Piezīmes par ELGF 2014. gada budžeta provizorisko izpildi Budžeta provizoriskā izpilde laikā no 2013. gada 16. oktobra līdz 2014. gada 31. augustam ir parādīta 1. pielikumā. Šis izpildes līmenis ir salīdzināts ar izdevumu profilu, kas pamatojas uz rādītāju, kurš noteikts saskaņā ar Regulas (ES) Nr. 1306/2013 28. panta noteikumiem. Turpinājumā sniegtas īsas piezīmes par dažiem budžeta pantiem, kuros redzamas ievērojamākās atšķirības starp faktisko un paredzēto izpildes līmeni 2014. gada budžetā. 3.1. Tirgus pasākumi Apropriāciju izlietojums intervences pasākumiem lauksaimniecības tirgos atbilstoši rādītājam 2014. gada 31. augustā bija par EUR 67 miljoniem augstāks salīdzinājumā ar nobalsoto budžeta apropriāciju līmeni. Šo atšķirību ir radījušas izpildes tendences galvenokārt augļu un dārzeņu, vīna un piena nozarē. 3.1.1. Augļi un dārzeņi (+ EUR 202,2 miljoni salīdzinājumā ar nobalsotajām apropriācijām) Attiecībā uz nobalsotajām apropriācijām šis izpildes līmenis galvenokārt ir saistāms ar izdevumiem par darbības fondiem ražotāju organizāciju shēmā, kuru finansē gan ar nobalsotajām budžeta apropriācijām, gan ar ieņēmumiem, kas šai shēmai piešķirti 2014. gada budžetā (NB! Sīkāku informāciju sk. 2. punktā). Šis izpildes līmenis ir skaidrojams ar rādītāja periodam līdz 2014. gada 31. augustam piemērošanu nobalsotajām budžeta apropriācijām, kurās nav iekļauti šai nozarei piešķirtie ieņēmumi. 1. pielikuma pagaidu izpildes tabulas zemsvītras piezīmē * norādīts, kāda būtu situācija, ja rādītājs periodam līdz 2014. gada 31. augustam būtu piemērots visām apropriācijām, kas, kā paredzams, būs pieejamas šīs nozares finansēšanai. Kā norādīts 2. punktā, paredzamo šai nozarei pieejamo kopējo finansējumu veido nobalsotās budžeta apropriācijas EUR 676,7 miljonu apmērā un šai nozarei piešķirtie ieņēmumi, kas aplēsti EUR 464 miljonu apmērā. Tāpēc, ja šis rādītājs būtu piemērots kopējam finansējumam EUR 1140,7 miljonu apmērā, kas saskaņā ar prognozēm būs pieejams šai nozarei, veidotos nepietiekama apropriāciju izpilde -EUR 127,6 miljonu apmērā, un tā būtu neto ietekme, kuru radītu ražotāju organizāciju shēmas darbības fondu maksājumu tempa paātrināšanās un skolu apgādei ar augļiem paredzētās shēmas un ražotāju grupu sākotnējai atzīšanai paredzētā atbalsta maksājumu tempa palēnināšanās, salīdzinot ar rādītāja līmeni, kas noteikts 2014. gada 31. augustā. Patlaban Komisija uzskata, ka budžeta gada beigās ir sagaidāma nepilnīga skolu apgādei ar augļiem paredzētās shēmas un ražotāju grupu sākotnējai atzīšanai paredzētā atbalsta izpilde un turpina uzraudzīt ražotāju organizāciju shēmām paredzēto apropriāciju izlietojumu. 3.1.2. Vīnkopības nozares produkti (-EUR 109,6 miljoni) Šī nepietiekamā izpilde skaidrojama ar to, ka dalībvalstu veikto maksājumu temps ir bijis lēnāks salīdzinājumā ar izdevumu profilu, kas pamatojas uz rādītāju, kurš valsts programmām noteikts vīna nozarē. Patlaban uzskata, ka tā ir pārejoša situācija, jo dalībvalstu prognozētie izdevumi par šo pantu uzrāda, ka maksājumu temps turpmākajos mēnešos paātrināsies. 3.1.3. Piens un piena produkti (-EUR 6,8 miljoni) Šī nepietiekamā izpilde skaidrojama ar to, ka dalībvalstu veikto maksājumu temps ir bijis lēnāks salīdzinājumā ar izdevumu profilu, kas pamatojas uz rādītāju, kurš noteikts shēmai skolu apgādei ar pienu. Patlaban uzskata, ka tā ir pārejoša situācija, jo dalībvalstu prognozētie izdevumi par šo pantu uzrāda pilnīgu šīs shēmas izpildi līdz budžeta gada beigām. 3.2. Tiešie atbalsti Apropriāciju izlietojums tiešajam atbalstam salīdzinājumā ar rādītāja līmeni 2014. gada 31. augustā bija par EUR 659,4 miljoniem augstāks. 3.2.1. Atsaistītie tiešie atbalsti (+EUR 719,1 miljons salīdzinājumā ar nobalsotajām apropriācijām) Attiecībā uz nobalsotajām apropriācijām šis izpildes līmenis galvenokārt ir izskaidrojams ar izdevumiem par vienotā maksājuma shēmu, kuru finansē gan ar nobalsotajām budžeta apropriācijām, gan ar ieņēmumiem, kas šai shēmai piešķirti 2014. gada budžetā (NB! Sīkāku informāciju sk. 2. punktā). Šis izpildes līmenis ir skaidrojams ar rādītāja periodam līdz 2014. gada 31. augustam piemērošanu nobalsotajām budžeta apropriācijām, kurās nav iekļauti šai nozarei piešķirtie ieņēmumi. 1. pielikuma provizoriskās izpildes tabulas zemsvītras piezīmē * norādīts, kāda būtu situācija, ja rādītājs periodam līdz 2014. gada 31. augustam būtu piemērots visām apropriācijām, kas, kā paredzams, būs pieejamas atsaistīto tiešo atbalstu finansēšanai. Kā norādīts 2. punktā, paredzamo atsaistītajiem tiešajiem atbalstiem pieejamo kopējo finansējumu veido nobalsotās budžeta apropriācijas EUR 38 252 miljonu apmērā un atsaistītajiem tiešajiem atbalstiem piešķirtie ieņēmumi, kas aplēsti EUR 1000 miljonu apmērā. Ja rādītājs būtu piemērots kopējam finansējumam EUR 39 252 miljonu apmērā, kas saskaņā ar prognozēm būs pieejams atsaistītajiem tiešajiem atbalstiem, tad izpildes pārsniegums būtu mazāks, proti, rastos nepietiekama izpilde EUR 279,9 miljonu apmērā. Patlaban dalībvalstis jau ir samaksājušas 99,2 % no 2014. gadam aplēstajiem atsaistītajiem tiešajiem atbalstiem. Komisija patlaban prognozē, ka pieejamajām nobalsotajām apropriācijām un piešķirto ieņēmumu apjomam šajā budžeta postenī būtu jābūt pietiekamiem, lai segtu šā panta finansēšanas vajadzības, un sagaida ka budžeta gada beigās apropriācijas netiks pilnībā izlietotas. 3.2.2. Citi tiešie atbalsti (−EUR 59,3 miljoni) Citiem tiešajiem atbalstiem nobalsoto apropriāciju nepietiekamā izpilde salīdzinājumā ar noteiktā rādītāja izdevumu profilu 2014. gada 31. augustā ir radusies tāpēc, ka dažās shēmās šajā nozarē ir lēnāks maksājumu ritms, it sevišķi īpaša saistītā atbalsta shēmā, kas paredzēta 68. pantā. Patlaban Komisija uzskata, ka budžeta gada beigās apropriācijas netiks pilnībā izlietotas un turpina uzraudzīt šā budžeta panta apropriāciju izlietojumu. 3.3. Lauksaimniecības izdevumu revīzija (+ EUR 5,5 miljoni) Papildus uzraudzības un preventīvajiem pasākumiem paredzētiem tiešajiem maksājumiem EUR 6,8 miljonu apmērā 2014. gada budžetā ir iekļautas aplēses EUR 53,4 miljonu apmērā maksājumiem par domstarpību izšķiršanu. Pamatojoties uz jaunāko pieejamo informāciju, dalībvalstis par domstarpību izšķiršanu maksās augstākus kompensācijas procentus nekā bija paredzēts 2014. gada budžetā. Turklāt Komisija arī paredz aptuveni 20 miljonu euro atlīdzināšanu dalībvalstīm sakarā ar pozitīvu grāmatojumu noskaidrošanas lēmumu par labu tām. Patlaban Komisija sagaida 2014. gada budžeta apropriāciju izpildes pārsniegumu lauksaimniecības izdevumu revīzijas nodaļā. 4. ELGF piešķirto ieņēmumu izpilde Tabulā 1. pielikumā redzams, ka 2014. gada 31. augustā bija iekasēti piešķirtie ieņēmumi EUR 1669,1 miljona apjomā. Konkrēti: – ieņēmumi no korekcijām, kas veiktas, pamatojoties uz grāmatojumu noskaidrošanas un atbilstības pārbaužu lēmumiem, bija EUR 769,6 miljoni, un ir paredzams, ka līdz budžeta gada beigām vēl tiks iekasētas papildu summas; – ieņēmumi no pārkāpumiem bija EUR 141,3 miljoni; ir paredzams, ka līdz budžeta gada beigām arī vēl tiks iekasētas papildu summas, un – pašlaik lielākā daļa ieņēmumu no piena nodevas ir iekasēta, un tie ir aptuveni EUR 48 miljonu apmērā. Visbeidzot, piešķirto ieņēmumu summa, kas pārnesta no 2013. gada uz 2014. gadu, bija EUR 710,2 miljoni. Šī summa ir ievērojami lielāka nekā sākotnēji aplēstie EUR 615 miljoni, un tā ir pilnībā izmantota, lai veiktu maksājumus, kā paredzēts 2014. gada budžetā. Tādēļ piešķirto ieņēmumu apjoms, kas pieejams ELGF izdevumu finansēšanai, 2014. gada 31. augustā ir EUR 1669,1 miljons, un ir paredzams, ka līdz budžeta gada beigām tiks iekasētas piešķirto ieņēmumu papildu summas. 5. Secinājumi ELGF 2014. gada budžeta apropriāciju provizoriskā izpilde laika posmā līdz 2014. gada 31. augustam liecina, ka ikmēneša maksājumi dalībvalstu izdevumu atlīdzināšanai par aptuveni EUR 728,2 miljoniem pārsniedz budžeta izpildes izdevumu profilu, kas pamatojas uz rādītāju. Piešķirtie ieņēmumi EUR 1669,1 miljona apmērā jau ir pieejami, un ir paredzams, ka 2014. gadā vēl tiks iekasētas papildu summas. Patlaban Komisija uzskata, ka piešķirto ieņēmumu summa, kas būs pieejama līdz gada beigām, būs pietiekama, lai segtu ražotāju organizāciju darbības fondiem un vienotā maksājuma shēmai vajadzīgo finansējumu, kā arī summas, kuras paredzēts maksāt saskaņā ar lauksaimniecības izdevumu revīzijas nodaļu. Turklāt atkarībā no galīgās 2014. budžeta gada apropriāciju izpildes, ir paredzēts, ka Komisija neizmantotās apropriācijas pārvietos uz 2015. finanšu gadu kompensāciju izmaksai lauksaimniekiem, uz kuriem attieksies finanšu disciplīna. Pārvietotais apropriāciju apjoms nedrīkst pārsniegt 2 % no sākotnējām 2014. gada ELGF apropriācijām darbībām dalītās pārvaldības ietvaros un finanšu disciplīnas apjoma, kas ņemts vērā 2014. budžeta gadā[3]. Šā brīža Komisijas aprēķini liecina, ka 2014. budžeta gada beigās pārvietošanai būs pieejamas apropriācijas, par kurām nav uzņemtas saistības, EUR 874,7 miljonu apmērā, kas atbilst maksimāli pieļaujamajam apmēram – 2 %[4]. Atlikušais aprēķinātais ELGF pārpalikums tiks iekļauts 2015. gada budžeta projekta grozījumu vēstulē Nr. 1. [1] OV L 347, 20.12.2013., 549. lpp. [2] Ar 14. pantu Eiropas Parlamenta un Padomes Regulā (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, noteikts, ka iekšējos piešķirtos ieņēmumus var pārnest tikai par vienu gadu. Tādējādi, lai nodrošinātu pareizu budžeta pārvaldību, šie piešķirtie ieņēmumi parasti tiek izmantoti pirms attiecīgā budžeta panta nobalsotajām apropriācijām. [3] Eiropas Parlamenta un Padomes Regulas (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, 169. pants. [4] Finanšu disciplīnas apjoms EUR 902,9 miljonu apmērā, kas ņemts vērā 2014. gada budžetā, bija lielāks nekā 2 % no sākotnējā 2014. gada ELGF apropriāciju apjoma darbībām dalītās pārvaldības jomā, tādējādi tas ir atsauces apjoms pārvietošanai.